NARIADENIE KOMISIE (ES) č. 89/2006
z 19. januára 2006,
ktorým sa mení a dopĺňa nariadenie (ES) č. 2295/2003, pokiaľ ide o označenia, ktoré možno použiť pri uvádzaní vajec na trh v prípade obmedzeného prístupu sliepok k vonkajšiemu voľnému výbehu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1907/90 z 26. júna 1990 o niektorých obchodných normách pre vajcia (1), a najmä na jeho článok 7 ods. 1 písm. d) a jeho článok 10 ods. 3,
keďže:
(1)
Nariadením Komisie (ES) č. 2295/2003 (2) sa ustanovujú podrobné pravidlá uplatňovania nariadenia (EHS) č. 1907/90.
(2)
Smernicou Komisie 2002/4/ES z 30. januára 2002 o registrácii podnikov s nosnicami, na ktoré sa vzťahuje smernica Rady č. 1999/74/ES (3), sa ustanovujú minimálne normy na ochranu nosníc.
(3)
V záujme ochrany spotrebiteľa pred zavádzajúcimi tvrdeniami, ktoré by mohli byť použité s nekalým úmyslom získať vyššie ceny, ako sú ceny uplatniteľné na vajcia od sliepok chovaných v klietkach alebo za „štandardné“ vajcia, sa nariadením (ES) č. 2295/2003 stanovujú minimálne požiadavky na chov, ktoré musia výrobcovia dodržiavať, aby mohli uplatniť osobitný spôsob chovu. Takže sa môžu používať iba označenia ustanovené v prílohe II uvedeného nariadenia a príloha III ustanovuje zoznam požiadaviek, ktoré sa musia splniť, aby sa takéto označenia mohli použiť.
(4)
V rámci presne stanovených kritérií vymedzujúcich podmienky, za ktorých sa môžu vajcia uvádzať na trh pod označením „vajcia z chovu vo voľnom výbehu“, zohráva hlavnú úlohu kritérium predpisujúce prístup k voľnému vonkajšiemu výbehu.
(5)
S cieľom ochrany verejného zdravia a zdravia zvierat sa môže obmedzeniami, vrátane veterinárnych obmedzení, prijatými na základe práva Spoločenstva zamedziť prístupu hydiny k voľnému výbehu.
(6)
Pokiaľ výrobca nemôže naďalej dodržiavať všetky podmienky chovu vymedzené v prílohe III k nariadeniu (ES) č. 2295/2003, v záujme spotrebiteľa je povinný prestať používať povinnú etiketu o spôsobe chovu.
(7)
S cieľom zohľadniť ekonomické dôsledky, ktoré by obmedzenia mohli spôsobiť, a vzhľadom na to, že odvetvie ako celok potrebuje určitý čas na prispôsobenie sa, najmä pokiaľ ide o označovanie etiketami, a pod podmienkou, že sa tým neovplyvní podstatným spôsobom kvalita produktov, by sa malo ustanoviť prechodné obdobie, počas ktorého musí mať výrobca možnosť aj naďalej používať etikety o spôsobe chovu, t.j. označenie „vo voľnom výbehu“.
(8)
V prvej zarážke bode 1. písm. a) prílohy III k nariadeniu (ES) č. 2295/2003 sa výslovne ustanovuje, že v prípade „dočasného obmedzenia prikázaného veterinárnymi orgánmi“ je možné urobiť výnimku z požiadavky na prístup k voľnému výbehu.
(9)
Keďže nie je upresnené trvanie dočasného obmedzenia, počas ktorého výrobcovia aj naďalej môžu používať etikety „vo voľnom výbehu“ napriek tomu, že nosnice už nemajú prístup k voľnému výbehu, malo by sa ustanoviť časové obmedzenie s cieľom chrániť záujmy spotrebiteľa.
(10)
Nariadenie (ES) č. 2295/2003 by sa preto malo zodpovedajúcim spôsobom zmeniť a doplniť.
(11)
Opatrenia uvedené v tomto nariadení sú v súlade so stanoviskom Riadiaceho výboru pre hydinové mäso a vajcia,
PRIJALA TOTO NARIADENIE:
Článok 1
Prvá zarážka bodu 1 písm. a) prílohy III k nariadeniu (ES) č. 2295/2003 sa nahrádza takto:
„-
Sliepky majú behom dňa nepretržitý prístup k vonkajším voľným výbehom, výnimka z tejto požiadavky následkom obmedzení vrátane veterinárnych obmedzení prijatých na základe práva Spoločenstva nesmie trvať dlhšie ako dvanásť týždňov.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. januára 2006